Beseerde Boishaai-speler reageer goed; steeds onder verdowingChris Jordaan (regs), saam met sy sussies Elizé en ouer broer, Johann. (Foto: Verskaf) Die Boishaai-rugbyspeler wat vroeër vandeesmaand tydens ŉ rugbywedstryd in Pretoria ernstig beseer is, is steeds in die intensiewesorgeenheid van die Muelmed-hospitaal – maar die 16-jarige Chris Jordaan toon goeie herstel. “Ons wag en wag en wag en ons vat een dag op ŉ slag,” het sy pa, ook Chris, Vrydag gesê. Die Hoër Jongenskool Paarl het die Afrikaanse Hoër Seunskool (Affies) op 4 April die stryd in die Noord-Suid-rugbytoernooi aangesê toe Chris, ŉ gr. 11-leerder aan Boishaai en die eerste span se agtsteman, tydens die wedstryd ŉ harde hou teen die kop opgedoen het. Hy het bloeding op die brein opgedoen en is inderhaas na ŉ Pretoriase hospitaal geneem waar hy later die aand ŉ operasie ondergaan het. Hy word steeds in die Muelmed-hospitaal behandel. Chris se verdowing is die afgelope ruk geleidelik verminder en dokters het sy longe skoongemaak nadat hy vroeër ŉ longinfeksie opgedoen het. Hulle sal dit waarskynlik binne die volgende paar dae weer doen, sê Chris sr.. “Die dokters is tevrede. Ons wil hom graag uit die intensiewesorgeenheid hê, maar die dokters vat dit stadig – soos hulle ook moet. “Ons is opgewonde en positief.” Chris sr. is intussen terug na die Paarl, waar die gesin woon, terwyl ma Dané by haar jongste seun se bed waak. Chris sien in die Paarl om na die egpaar se ander kinders, Johann (19), ook ŉ “Old Boy”, en sussie Elizé (10). Dokters het die gesin afgeraai dat Chris jr. in hierdie stadium enigsins reis. Die ventilator waaraan Chris steeds gekoppel is, sal hopelik vroeg in volgende week verwyder word en die jong man sal na verwagting uit die intensiewesorgeenheid direk na die hospitaal se rehabilitasiesentrum oorgeplaas word. Chris sr. sê hulle kry steeds ongelooflike ondersteuning van mense landwyd wat uitreik en aanbied om te help, terwyl boodskappe van beterskap nog instroom. “Die Jordaan-gesin bly in ons gebede,” het Affies vandeesweek ook in sy nuusbrief gesê. “ŉ Spesiale woord van dank aan dr. Henry Kelbrick wat ŉ kardinale rol gespeel het om die seun reeds op die veld die nodige mediese sorg te gee en daarna verseker het dat hy die beste behandeling kry. “Dankie óók aan al die ouers wat Chris se familie ondersteun het,” lui die skool se boodskap.